Iohannis: Niciodată n-am întâmpinat 1 Decembrie cu atâta îngrijorare și strângere de inimă. Eroii acestei zile sunt medicii și victimele COVID-19.
Iohannis: Nimic nu ne poate ține departe, în spirit, pentru a rememora marea realizare de acum mai bine de 100 de ani. Iohannis: Resimțim absența interacțiunii cu cei dragi, iar granițele par din nou a ne despărți. Iohannis: Peste câteva zile, românii vor avea din nou ocazia să-și facă auzită vocea, prin vot, și să aleagă un nou Parlament.
"În această piață, care a fost martora atâtor sărbători, astăzi suntem mult mai puțini ca de obicei. Cadența militarilor, bucuria din ochii copiilor, ridicați în brațe de părinți sau bunici emoționați, sunt imagini de care ne este dor și pe care vrem să le revedem cât mai curând posibil. În acest cadru în care ne aflăm acum, vegheați la fel ca în anii precedenți de Arcul de Triumf, acest simbol al sacrificiului și al speranței națiunii române, urez La Mulți Ani românilor, oriunde s-ar afla ei, sănătate și optimism", și-a început președintele Klaus Iohannis discursul de Ziua Națională.El a mai spus că "niciodată în ultimele decenii n-am întâmpinat 1 Decembrie cu atâta îngrijorare și strângere de inimă"."Criza sanitară care a schimbat viața planetei, pandemia de COVID-19 care ne-a afectat și pe noi, ne obligă să marcăm Ziua Națională în alte registre decât cele obișnuite. Ca în atâtea momente definitorii ale zbuciumatei noastre istorii, în fiecare zi, bărbați și femei, plini de curaj și de dârzenie, luptă cu pandemia și, prin salvarea altor români, duc, de fapt, mai departe idealurile de unitate și unire, în spirit și acțiune, care s-au împlinit în acel neasemuit 1918", a mai spus Iohannis.Șeful statului a mai spus că istoria noastră a fost marcată de numeroase crize și etape dificile, "care au amenințat de multe ori chiar viața oamenilor, libertatea poporului, identitatea comunităților și existența statului".Klaus Iohannis a adăugat că eroii acestui 1 Decembrie sunt toți cei implicați în lupta cu COVID-19, dar și cei ce au căzut victime ale acestui virus."Gândurile noastre se îndreaptă către eroii acestui an, personalul medical și toți cei care se sacrifică pentru a opri răspândirea virusului, dar și către victimele acestui virus ucigaș și familiile lor. Transmit, în numele Statului Român, toată aprecierea, respectul și gratitudinea față de cei care îmbracă uniforma medicală și militară", a punctat președintele României.Șeful Statului nu a ratat ocazia de aminti de viitoarele alegeri parlamentare, care vor avea loc mai puțin de o săptămână."Peste câteva zile, românii vor avea din nou ocazia să-și facă auzită vocea, prin vot, și să aleagă un nou Parlament. E acel moment în care putem construi o Românie al cărei viitor să fie mai mult decât o promisiune, mai concret decât un vis și mai aproape decât orizontul speranțelor noastre. Un Parlament cu oameni onești, mai muncitori, mai buni", a adăugat sursa citată.